Probleme met visuele prosessering affekteer die interpretasie of verwerking van dit wat ons met ons oë waarneem. 'n Kind met visuele prosesseringsprobleme mag 20/20 visie hê, maar steeds sukkel om te onderskei tussen voorgrond en agtergrond, kleur, vorms, grootte en posisie-in-die-ruimte. Hy mag ook sukkel met sintese en analise.
• Vormwaarneming kan beskryf word as die vermoë om vormverskille tussen onderskeie voorwerpe te kan waarneem. Dit is een van die mees basiese diskriminasies wat 'n kind moet kan maak. Enige kind met swak vormwaarneming het beslis 'n groot agterstand wanneer hy met skoolverwante aktiwiteite van enige aard gekonfronteer word. Daar is skaars enige akademiese aktiwiteit te bedink wat nie van die kind verwag om vormwaarnemings te maak nie. Die mees voor-die-handliggende klaskamer-aktiwiteit wat vormwaarneming van die kind vereis, is lees. Letters van die alfabet leer, lettergrepe en woorde aanleer sal ongetwyfeld moeilik wees as die kind probleme daarmee het om letters, lettergrepe en woorde se vorms te onderskei.
• Ruimtelike verhoudings verwys na die posisie van voorwerpe in 'n ruimte. Dit verwys ook na die vermoë om voorwerpe se verhouding tot ander voorwerpe akkuraat te bepaal. 'n Kind met probleme op die gebied van ruimtelike oriëntering mag die moeilik vind om te onderskei tussen b, d, p en q.
• Visuele sintese en analise behels die vermoë om 'n voorwerp as 'n geheel waar te neem, dit op te breek in dele en weer sinvol saam te voeg..
• Ouditiewe diskriminasie verwys na die vermoë om te onderskei tussen eenderse en verskillende klanke. 'n Kind met swak ouditiewe diskriminasie mag byvoorbeeld sukkel om die verskil tussen h en j te hoor.
• Ouditiewe sintese is die vermoë om klanke of lettergrepe saam te voeg tot 'n woord. Die kind wat probleme het op hierdie gebied kan byvoorbeeld die klanke van die woord l-a-m-p apart uitspreek, maar kan die afsonderlike klanke nie saamvoeg om die woord lamp te vorm nie. Hy mag ook probleme ondervind met ouditiewe analise, oftewel die vermoë om die geheel van die woord wat ouditief waargeneem word, in sy afsonderlike (klank-) eenhede te analiseer (of op te breek); hy sal dus nie lamp kan klank nie.
'n Belangrike aspek van prosesseringsvaardighede is dat hierdie vaardighede almal geoutomatiseer moet word – soos karbestuur. As mens kom by 'n stopstraat wonder jy nie wat om te doen nie, jy doen net omdat die aksies wat jy moet uitvoer geoutomatiseer het.